רז כהן

רז כהן (נולד ב-11 בנובמבר 1994) הוא כדורגלן ישראלי המשחק בעמדת הקשר בהפועל רמת גן.

קריירה
כהן התחיל את הקריירה שלו במחלקת הנוער של הפועל כפר סבא. ב-29 באוגוסט 2011, בטרם הגיע לגיל 17, ערך את הופעת הבכורה שלו בקבוצה הבוגרת של המועדון, בתיקו 0–0 נגד בית"ר תל אביב רמלה במסגרת הליגה הלאומית. בעונה שלאחר מכן שותף בשני משחקי ליגה, בנוסף למשחק אחד בגביע הטוטו, ובמקביל המשיך לשחק בקבוצת הנוער. בעונה העוקבת לא שיחק במדי הקבוצה הבוגרת, אך בעונת 2014/2015 הפך לשחקן סגל קבוע ושותף ב-20 משחקים. ב-2 בינואר 2015 הבקיע את שער הבכורה שלו בקריירה, בניצחון 2–0 על עירוני טבריה, ובתום העונה עלה עם הקבוצה לליגת העל.

במחזור הראשון של עונת 2015/2016 ערך כהן את הופעת הבכורה שלו בליגת העל, כשנכנס כמחליף במשחק מול הפועל רעננה. את שערו הראשון בליגת העל כבש ב-28 בספטמבר 2015, בהפסד 1–3 לבית"ר ירושלים. בסך הכל כבש שער אחד ב-29 הופעות בעונה זו, ובעונת 2016/2017 כבש שער אחד ב-28 הופעות ליגה, ובסופה ירד עם הקבוצה בחזרה לליגה הלאומית. בעונת 2017/2018 כבש שער אחד ב-18 הופעות ליגה, אך בסוף פברואר נותח בעקבות פריקת כתף, ולא חזר לשחק עד תום העונה.

ב-7 ביוני 2018 חתם כהן לארבע שנים בהפועל תל אביב. ב-5 באוגוסט 2018 ערך את הופעת הבכורה שלו במועדון, כשנכנס כמחליף בתיקו 1–1 מול מכבי פתח תקווה בגביע הטוטו. בסך הכל בעונת 2018/2019 ערך 16 הופעות בכל המסגרות, מתוכן 12 בליגה, רובן כמחליף. ב-30 ביולי 2019 כבש כהן את שערו היחיד במדי הפועל תל אביב, בהפסד 2–3 למ.ס. אשדוד בגביע הטוטו. גם בעונת 2019/2020 שותף ב-16 משחקים בכל המסגרות, מתוכם 12 בליגה, ובסופה שוחרר מהמועדון.

ב-9 באוגוסט 2020 חזר כהן לקדנציה שנייה בהפועל כפר סבא.

ב-2 בנובמבר 2021 כהן חתם בהפועל אום אל-פחם ב-3 בפברואר 2022 חתם בהפועל עפולה.

ב-18 ביולי 2022 הצטרף להפועל רמת גן.

קישורים חיצוניים

הערות שוליים

כדורגלנים ישראלים
קשרי כדורגל ישראלים
כפר סבא: כדורגלנים
כדורגלני הפועל כפר סבא
כדורגלני הפועל תל אביב
כדורגלני הפועל אום אל-פחם
כדורגלני הפועל עפולה
כדורגלני הפועל רמת גן
ישראלים שנולדו ב-1994